চাণক্য বলে গেছেন, রাজদ্বারে, শ্মশানে যে সঙ্গে থাকে সেই প্রকৃত বান্ধব। রামের শূন্য কুটীর আর ভাঙ্গা মন জোড়া দিতে পাণ্ডবরা এই দুঃসময় পাশে এসে দাঁড়ালো। যুধিষ্ঠির রামকে নিজে এসে দেখা করে বললেন, “মহাশয়, মন ছোট করবেন না। আমরা আছি তো না কি! এই আমাদেরই দেখুন, সব থাকতে বনে বনে ঘুরে বেড়াচ্ছি। আর আমার তো ছুঁচো গেলার দশা! কি কুক্ষণে যে পাশা খেলেছিলুম, দিবা রাত্তির বৌএর মুখনাড়া খেতে খেতে প্রাণ গেল। বিবাহ, বৌ, এসব মশাই আর কিচ্ছু না, জানেন তো, বারো হাত কাঁকুরের তেরো হাত বিচি, কাঁঠালের চাইতে বড় মুচি! সব ধোঁকা।”